《答妇词》
宋代·戴复古

江山阻且长，矫首乡关隔。
空闺泣幼妇，憔悴失颜色。
隐闵鹳鸣篇，寄彼西飞翼。
剥封览情素，既喜复凄恻。
别时梅始花，伤今食梅实。
览古帝王州，结交游侠窟。
千金沽美酒，一饮连十日。
春风吹酒醒，始知身是客。
杜宇啼一声，行人泪横臆。
衣破谁与纫，发垢孰与栉。
勿谓游子心，而不念家室。
新交握臂行，肝胆犹楚越。
丑妇隔江山，千里情弗绝。
殷勤挥报章，归计何时决。
今夕知何夕，睹此纖纖月。
此月再圆时，门前候归辙。

作者简介：戴复古（1167年－约1248年），字式之，常居南塘石屏山，故自号石屏、石屏樵隐，天台黄岩（今属浙江台州）人，南宋著名江湖诗派诗人。曾从陆游学诗，作品受晚唐诗风影响，兼具江西诗派风格。部分作品抒发爱国思想，反映人民疾苦，具有现实意义。晚年总结诗歌创作经验，以诗体写成《论诗十绝》。一生不仕，浪游江湖，后归家隐居，卒年八十余。著有《石屏诗集》、《石屏词》、《石屏新语》。